Document ID: 32011D0244
Publication Date: 2011-04-15

Content:
DEĊIŻJONI TA' IMPLIMENTAZZJONI TAL-KUMMISSJONI
tal-15 ta’ April 2011
li teskludi mill-finanzjament tal-Unjoni Ewropea ċertu nfiq imġarrab mill-Istati Membri taħt it-Taqsima tal-Garanzija tal-Fond Agrikolu Ewropew ta’ Gwida u Garanzija (FAEGG), taħt il-Fond Agrikolu Ewropew ta’ Garanzija (FAEG) u taħt il-Fond Agrikolu Ewropew għall-Iżvilupp Rurali (FAEŻR)
(notifikata bid-dokument numru C(2011) 2517)
(it-testi bil-Bulgaru, id-Daniż, il-Franċiż, il-Ġermaniż, il-Grieg, l-Ingliż, l-Olandiż, il-Portugiż, ir-Rumen, l-Ispanjol u t-Taljan biss huma awtentiċi)
(2011/244/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1258/1999 tas-17 ta’ Mejju 1999 dwar il-finanzjament tal-politika agrikola komuni (1), u b'mod partikolari l-Artikolu 7(4) tiegħu,
Wara li kkunsidrat ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-Politika Agrikola Komuni (2), u b'mod partikolari l-Artikolu 31 tiegħu,
Wara li kkonsultat il-Kumitat dwar il-Fondi Agrikoli,
Billi:
(1)
Skont l-Artikolu 7(4) tar-Regolament (KE) Nru 1258/1999 u l-Artikolu 31 tar-Regolament (KE) Nru 1290/2005, il-Kummissjoni għandha twettaq il-verifiki meħtieġa, tikkomunika lill-Istati Membri r-riżultati ta’ dawn il-verfiki, tieħu nota tal-kummenti tal-Istati Membri, tagħti bidu għal diskussjoni bilaterali sabiex ikun jista' jintlaħaq ftehim mal-Istati Membri konċernati, u tikkomunikalhom formalment il-konklużjonijiet tagħha.
(2)
L-Istati Membri ngħataw opportunità li jitolbu għat-tnedija ta’ proċedura ta’ konċiljazzjoni. Dik l-opportunità ntużat f'xi każijiet u r-rapporti li nħarġu dwar ir-riżultati ġew eżaminati mill-Kummissjoni.
(3)
Skont ir-Regolamenti (KE) Nru 1258/1999 u (KE) Nru 1290/2005, tista' tiġi ffinanzjata biss in-nefqa agrikola li ġiet mġarrba b'tali mod li ma jiksirx ir-regoli tal-Unjoni Ewropea.
(4)
Fid-dawl tal-verifiki mwettqa, ir-riżultat tad-diskussjonijiet bilaterali u l-proċeduri ta’ konċiljazzjoni, parti min-nefqa ddikjarata mill-Istati Membri ma tissodisfax dan ir-rekwiżit u għalhekk ma tistax tiġi ffinanzjata taħt it-Taqsima tal-Garanzija tal-FAEGG, il-FAEG u l-FAEŻR.
(5)
Għandhom jiġu indikati l-ammonti li ma jitqisux li għandhom jitħallsu mit-Taqsima tal-Garanzija tal-FAEGG, il-FAEG u l-FAEŻR. Dawk l-ammonti ma għandhomx x'jaqsmu man-nefqa mġarrba aktar minn erbgħa u għoxrin xahar qabel in-notifika bil-miktub mill-Kummissjoni tar-riżultati tal-verifiki lill-Istati Membri.
(6)
Fir-rigward tal-każijiet koperti b'din id-Deċiżjoni, il-Kummissjoni nnotifikat il-valutazzjoni tal-ammonti li għandhom jiġu esklużi minħabba raġunijiet ta’ nuqqas ta’ konformità mar-regoli tal-Unjoni Ewropea, lill-Istati Membri f'rapport sommarju dwar is-suġġett.
(7)
Din id-Deċiżjoni hija mingħajr ħsara għall-konklużjonijiet finanzjarji li tista' tieħu l-Kummissjoni mis-sentenzi tal-Qorti tal-Ġustizzja f'każijiet pendenti fil-31 ta’ Diċembru 2010 u li għandhom x'jaqsmu mal-kontenut tagħha,
ADOTTAT DIN ID-DEĊIŻJONI:
Artikolu 1
Id-diversi tipi ta’ nfiq kif elenkati fl-Anness għal din id-Deċiżjoni li ġew imġarrba mill-agenziji tal-pagamenti akkreditati tal-Istati Membri u ddikjarati taħt it-Taqsima tal-Garanzija tal-FAEGG, il-FAEG jew il-FAEŻR, għandhom jiġu esklużi minn finanzjament mill-Unjoni Ewropea għaliex ma humiex konformi mar-regoli tal-Unjoni Ewropea.
Artikolu 2
Din id-Deċiżjoni hija indirizzata lir-Repubblika tal-Bulgarija, ir-Renju tad-Danimarka, ir-Repubblika Federali tal-Ġermanja, ir-Repubblika Ħellenika tal-Greċja, ir-Renju ta’ Spanja, ir-Repubblika ta’ Franza, ir-Repubblika Taljana, ir-Renju tal-Pajjiżi l-Baxxi, ir-Repubblika tal-Portugall, ir-Rumanija u r-Renju Unit tal-Gran Brittanja u l-Irlanda ta’ Fuq.
Magħmul fi Brussell, il-15 ta’ April 2011.

Metadata:
Eurovoc Level 1 Categories: 100144
100156
Eurovoc Level 2 Categories: 100177
100245
Eurovoc Level 3 Categories: 1005
2442
5576
2443
All Eurovoc Categories: 2443
2965
5575
979